               EURÓPSKA KOMISIA
            V Bruseli7. 6. 2021
            COM(2021) 274 final
            2021/0133(NLE)
            Návrh
            ROZHODNUTIE RADY
            o pozícii, ktorá sa má v mene Európskej únie prijať v Spoločnom výbore EHP k zmene prílohy XI (Elektronická komunikácia, audiovizuálne služby a informačná spoločnosť) a protokolu 37 (obsahujúceho zoznam podľa článku 101) k Dohode o EHP
            (Text s významom pre EHP)

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia stanovujúceho pozíciu, ktorá sa má prijať v mene Únie v Spoločnom výbore EHP v súvislosti s plánovaným prijatím rozhodnutia Spoločného výboru o zmene prílohy XI (Elektronická komunikácia, audiovizuálne služby a informačná spoločnosť) a rozhodnutia o zmene protokolu 37 (obsahujúceho zoznam podľa článku 101) k Dohode o EHP.

               2.Kontext návrhu

               2.1.Dohoda o EHP

               Dohoda o Európskom hospodárskom priestore (ďalej len „Dohoda o EHP“) zaručuje občanom a hospodárskym subjektom v EHP rovnaké práva a povinnosti v rámci vnútorného trhu. Stanovuje sa v nej začlenenie právnych predpisov EÚ týkajúcich sa štyroch slobôd v 30 štátoch EHP, ktoré pozostávajú z členských štátov EÚ, Nórska, Islandu a Lichtenštajnska. Dohoda o EHP sa okrem toho vzťahuje na spoluprácu v ďalších dôležitých oblastiach, ako sú výskum a vývoj, vzdelávanie, sociálna politika, životné prostredie, ochrana spotrebiteľa, cestovný ruch a kultúra, známe pod spoločným názvom „sprievodné a horizontálne“ politiky. Táto dohoda nadobudla platnosť 1. januára 1994. Európska únia spolu so svojimi členskými štátmi predstavuje zmluvnú stranu tejto dohody.

               2.2.Spoločný výbor EHP

               Za spravovanie Dohody o EHP je zodpovedný Spoločný výbor EHP. Predstavuje fórum na výmenu názorov v súvislosti s fungovaním Dohody o EHP. Svoje rozhodnutia prijíma konsenzom. Za koordináciu záležitostí EHP na strane EÚ zodpovedá v súlade s Lisabonskou zmluvou Európska služba pre vonkajšiu činnosť.

               2.3.Pripravovaný akt Spoločného výboru EHP

               Očakáva sa, že Spoločný výbor EHP prijme dve rozhodnutia Spoločného výboru EHP (ďalej len „pripravované akty“), a to o zmene prílohy XI (Elektronická komunikácia, audiovizuálne služby a informačná spoločnosť) a o zmene protokolu 37 (obsahujúceho zoznam podľa článku 101) k Dohode o EHP.

               Účelom týchto dvoch pripravovaných aktov je začleniť do Dohody o EHP nariadenie (EÚ) 2018/1971, ktorým sa zriaďuje Orgán európskych regulátorov pre elektronické komunikácie (BEREC)
                  1
               , ako aj smernicu (EÚ) 2018/1972, ktorou sa stanovuje európsky kódex elektronických komunikácií.

               Pripravované akty sa pre strany stanú záväznými v súlade s článkami 103 a 104 Dohody o EHP.

               3.Pozícia, ktorá sa má zaujať v mene Únie

               ESVČ v spolupráci s útvarmi Komisie predkladá Rade návrhy rozhodnutí Spoločného výboru EHP, aby ich Rada prijala ako pozíciu Únie. ESVČ dúfa, že tieto návrhy bude môcť Spoločnému výboru EHP predložiť pri najbližšej možnej príležitosti.

               Obsah a podstata návrhu pripojených rozhodnutí Spoločného výboru EHP idú nad rámec úprav, ktoré sa dajú považovať za čisto technické v zmysle nariadenia Rady č. 2894/94. Pozíciu Únie preto stanoví Rada.

               Pripojené rozhodnutia Spoločného výboru EHP obsahujú okrem iného tieto úpravy:

               3.1.Úpravy nariadenia (EÚ) 2018/1971, ktorým sa zriaďuje Orgán európskych regulátorov pre elektronické komunikácie (BEREC) – rozhodnutie Spoločného výboru EHP v prílohe 1

               Úvod

               V súlade s inštitucionálnym usporiadaním v Dohode o EHP Dozorný úrad EZVO vykonáva právomoci dohľadu Komisie v pilieri EZVO, a teda následne bude v pilieri EZVO zastávať aj právomoci dohľadu Komisie stanovené v nariadení (EÚ) 2018/1971 (nariadenie o orgáne BEREC) a v smernici (EÚ) 2018/1972 (smernica, ktorou sa stanovuje európsky kódex elektronických komunikácií (smernica o EECC)
                  2
               .

               V nariadení o orgáne BEREC a v smernici o EECC sa orgánu BEREC ukladá viacero úloh s cieľom zabezpečiť jednotné vykonávanie regulačného rámca pre elektronické komunikácie. Keďže BEREC zohráva dôležitú úlohu pri uplatňovaní nariadenia o orgáne BEREC a smernice o EECC, sú nariadenie a smernica o EECC neoddeliteľne prepojené. Toto prepojenie sa premietlo aj do dvoch návrhov rozhodnutí spoločného výboru, ktorými sa smernica a nariadenie o orgáne BEREC začleňujú do Dohody o EHP. Na porozumenie úplného usporiadania v kontexte EHP je dôležité preskúmať obidva návrhy rozhodnutí spoločného výboru spoločne.

               Návrh rozhodnutia spoločného výboru (v prílohe 1) obsahuje tri samostatné súbory úprav, ktoré sa uvádzajú ďalej v texte: spôsoby účasti štátov EZVO na činnosti orgánu BEREC (oddiel B), úpravy týkajúce sa vzťahu medzi Dozorným úradom EZVO a orgánom BEREC (oddiel C), ďalšie úpravy týkajúce sa účasti štátov EZVO na činnosti orgánu BEREC (oddiel D), ako aj všeobecné úpravy bežne aplikované v kontexte EHP (oddiel E).

               Spôsoby účasti štátov EZVO na činnosti orgánu BEREC

               BEREC bol zriadený nariadením (ES) č. 1211/2009 a nariadením (EÚ) 2018/1971 s cieľom prispieť k rozvoju a lepšiemu fungovaniu vnútorného trhu v oblasti elektronických komunikačných sietí a služieb so zámerom zabezpečiť jednotné vykonávanie regulačného rámca pre elektronické komunikácie. V nariadení sa tiež uznáva, že je žiaduce dosiahnuť takéto ciele v kontexte EHP, a konštatuje sa, že rada regulačných orgánov BEREC, pracovné skupiny a riadiaca rada by mali byť otvorené účasti národných regulačných orgánov štátov EZVO, ktoré sú členmi EHP, v záujme rozšírenia jednotného vykonávania regulačného rámca pre elektronické komunikácie aj na Island, Lichtenštajnsko a Nórsko.
                  3

               Podľa článku 101 Dohody o EHP:

               „1. Pokiaľ ide o výbory, na ktoré sa nevzťahuje článok 81 [t. j. výbory programov] ani článok 100 [t. j. komitologické výbory], odborníci zo štátov EZVO sa zapoja, ak je to potrebné pre riadne fungovanie tejto dohody.

               Tieto výbory sa uvádzajú v protokole 37. Spôsoby takéhoto zapojenia sú uvedené v príslušných sektorových protokoloch a prílohách, ktoré sa zaoberajú príslušnými záležitosťami.

               2. Ak zmluvné strany považujú za vhodné rozšíriť takéto zapojenie aj na ďalšie výbory s podobnou orientáciou činnosti, potom Spoločný výbor EHP môže zmeniť a doplniť protokol 37.“
                  4

               BEREC nie je komitologickým výborom ani nie je zriadený na základe programu. Ako fórum pre spoluprácu regulačných orgánov patrí do kategórie „ďalších výborov“ v zmysle článku 101 Dohody o EHP, ktoré sa uvádzajú v protokole 37. V súlade s týmto ustanovením „spôsoby takéhoto zapojenia sú uvedené v príslušných sektorových protokoloch a prílohách, ktoré sa zaoberajú príslušnými záležitosťami“. Takéto spôsoby sa zavádzajú v prílohách (k dohode o EHP) v príslušnom bode, pričom im predchádza úvodná veta v tomto znení „Spôsoby zapojenia štátov EZVO v súlade s článkom 101 dohody“ (pozri napríklad rozhodnutia EHP č. 192/2014, č. 18/2013, č. 92/2010, č. 10/2004). Takéto spôsoby sa nepovažujú za „prispôsobovacie texty“, keďže ich zámerom nie je meniť pravidlá, ktoré sa uvádzajú v akte začlenenom do Dohody o EHP, ale skôr doplniť ich podľa potreby, aby sa zaistilo dobré fungovanie zapojenia.

               V spôsoboch zapojenia sa stanovuje, že národné regulačné orgány štátov EZVO, ktoré sú členmi EHP, sa v plnej miere zúčastňujú na práci rady regulačných orgánov BEREC, pracovných skupín BEREC a riadiacej rady Úradu BEREC, že národné regulačné orgány štátov EZVO, ktoré sú členmi EHP, majú rovnaké práva a povinnosti ako ostatné regulačné orgány štátov EÚ s výnimkou hlasovacieho práva, ale nie sú oprávnené vykonávať predsedníctvo v rade regulačných orgánov BEREC ani v riadiacej rade Úradu BEREC. Národné regulačné orgány štátov EZVO, ktoré sú členmi EHP, však môžu predsedať pracovným skupinám. Národné regulačné orgány štátov EZVO, ktoré sú členmi EHP, sú zastúpené na primeranej úrovni v súlade s ustanoveniami nariadení týkajúcich sa orgánu BEREC (pozri článok 7 nariadenia o orgáne BEREC). Účasť národných regulačných orgánov štátov EZVO, ktoré sú členmi EHP, má kľúčový význam pre posilňovanie zbližovania v oblasti regulácie.

               V spôsoboch sa tiež stanovuje, že orgán BEREC a Úrad BEREC budú pomáhať národným regulačným orgánom štátov EZVO, ktoré sú členmi EHP, a Dozornému úradu EZVO.

               Úpravy týkajúce sa vzťahu medzi Dozorným úradom EZVO a orgánom BEREC

               V úpravách uvedených v písmene a) bodoch i) a ii) sa konkrétne uvádza, že orgán BEREC má poskytovať pomoc a poradenstvo Dozornému úradu EZVO, respektíve vydávať usmernenia na jeho žiadosť.

               Keďže národné regulačné orgány štátov EZVO, ktoré sú členmi EHP, nebudú mať v rámci orgánu BEREC hlasovacie práva, úpravami uvedenými v písmene a) bode iii), ktorými sa do článku 4 dopĺňa nový odsek 1a, sa stanovuje, že keď orgán BEREC vydáva stanoviská v súlade s článkom 4 ods. 1 písm. c) bodmi i) a ii) nariadenia, pozície národných regulačných orgánov štátov EZVO, ktoré sú členmi EHP, sa zaznamenajú osobitne. Týka sa to predovšetkým stanovísk k navrhovaným opatreniam národných regulačných orgánov štátov EZVO, ktoré sú členmi EHP, v súlade s článkami 32 a 33 smernice o EECC a stanovísk k cezhraničným sporom v súlade s článkom 27 smernice o EECC.

               Podľa úpravy v písmene a) bode v) má Dozorný úrad EZVO v maximálnej miere zohľadniť všetky usmernenia, stanoviská, odporúčania, spoločné pozície a najlepšie postupy, ktoré prijal orgán BEREC.

               Ďalšie úpravy týkajúce sa účasti štátov EZVO, ktoré sú členmi EHP, na činnosti orgánu BEREC

               Úrad BEREC je orgánom EÚ s právnou subjektivitou
                  5
                a je agentúrou, ktorá poskytuje podporu orgánu BEREC. V súlade s už vykonaným začlenením zakladajúcich dokumentov agentúr EÚ do Dohody o EHP
                  6
                sa účasť štátov EZVO na činnostiach Úradu BEREC riadi úpravami nariadenia o orgáne BEREC. Keďže Úrad BEREC neplní žiadne politické úlohy vo svojom mene, má táto účasť skôr administratívnu povahu.

               V súlade s úpravou nariadenia o orgáne BEREC uvedenou v písmene e) štáty EZVO, ktoré sú členmi EHP, budú finančne prispievať na zdroje Úradu BEREC účasťou na dotáciách od Únie. Tento finančný príspevok sa na základe minulej praxe stanoví v súlade s postupmi uvedenými v článku 82 ods. 1 písm. a) Dohody o EHP.

               Dočasní zamestnanci sa podľa článku 12 ods. 2 písm. a) Podmienok zamestnávania ostatných zamestnancov Európskej únie (PZOZ) prijímajú do zamestnania bežným spôsobom pod podmienkou, že sú občanmi členského štátu EÚ, ak menovací orgán nerozhodne inak, rovnako ako zmluvní zamestnanci podľa článku 82 ods. 3 písm. a) PZOZ. Úpravou uvedenou v písmene f) sa preto stanovuje všeobecná výnimka pre štátnych príslušníkov štátov EZVO, ktoré sú členmi EHP, ktorí by sa mali považovať za oprávnených za rovnakých podmienok ako štátni príslušníci EÚ.

               V článku 12 ods. 2 písm. e), článku 82 ods. 3 písm. e) a v článku 85 ods. 3 PZOZ sa odkazuje na článok 55 ods. 1 ZEÚ o jazykoch Únie. Pokiaľ ide o zamestnancov Úradu BEREC, úpravou v písmene f) sa ďalej stanovuje, že Úrad BEREC vo vzťahu k nim považuje úradné jazyky uvedené v článku 129 ods. 1 Dohody o EHP za jazyky Únie.

               Napokon sa úpravou v písmene g) stanovuje, že štáty EZVO, ktoré sú členmi EHP, uplatňujú vo vzťahu k Úradu BEREC a jeho zamestnancom také isté privilégiá a imunity ako členské štáty EÚ, ako sa uvádza v protokole (č. 7) pripojenom k Zmluve o EÚ a ZFEÚ.

               Ďalšie úpravy

               V súlade s článkom 7 Dohody o EHP sú pre štáty EZVO záväzné iba akty, ktoré boli do dohody začlenené. Preto sa prispôsobuje odkaz na právo Únie v článku 4 ods. 4, aby sa zohľadnilo, že v kontexte EHP je referenčným právnym rámcom Dohoda o EHP (úprava v písmene a) bode iv)).

               Na uľahčenie konzistentného presadzovania pravidiel EHP sa úpravami nariadenia uvedenými v písmenách b) a d) stanovuje, že popri Komisii má zastúpenie v rade regulačných orgánov BEREC a v riadiacej rade aj Dozorný úrad EZVO. Dozorný úrad EZVO na rozdiel od Komisie nebude mať v riadiacej rade hlasovacie práva.

               Úpravami článku 13 ods. 3 uvedenými v písmene c) sa text prispôsobuje tak, aby sa Dozornému úradu EZVO umožňovalo zúčastňovať sa na činnosti pracovných skupín zriadených radou regulačných orgánov BEREC. Podobne ako v prípade Komisie, ani Dozorný úrad EZVO sa nemôže zúčastňovať na činnosti pracovných skupín zriadených na plnenie úloh uvedených v článku 4 ods. 1 písm. c) bode ii) nariadenia.

               Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie nie je súčasťou Dohody o EHP. Účelom úpravy článku 36 uvedenej v písmene h) je zabezpečiť, aby sa so všetkými dokumentmi vypracovanými orgánom BEREC alebo Úradom BEREC v súvislosti so štátmi EZVO, ktoré sú členmi EHP, zaobchádzalo v súlade s uvedeným nariadením. Rovnaká úprava sa zvyčajne predpokladá vo vzťahu k agentúram, na činnosti ktorých sa štáty EZVO, ktoré sú členmi EHP, podieľajú.

               Úpravou v písmene i) sa prispôsobuje znenie článku 40 ods. 2 tak, aby sa v príslušnom ustanovení zohľadnila úloha Dozorného úradu EZVO a aby sa jasne uviedlo, že v kontexte EHP by sa odkaz na „právo Únie a vnútroštátne právo“ mal chápať ako „Dohoda o EHP a vnútroštátne právo“.

               Úpravou v písmene j) sa prispôsobuje znenie článku 41 ods. 1 písm. a) tak, aby sa Dozornému úradu EZVO poskytol rovnaký prístup k informačnému a komunikačnému systému ako Komisii, čo je dôležité na zabezpečenie dobrej spolupráce a jednotného vykonávania regulačného rámca pre elektronické komunikácie.

               3.2.Úpravy smernice (EÚ) 2018/1972, ktorou sa stanovuje európsky kódex elektronických komunikácií (prepracované znenie) – rozhodnutie spoločného výboru v prílohe 2

               Cieľom smernice je vytvoriť v rámci EÚ vnútorný trh s elektronickými komunikáciami, pričom sa ňou nahrádzajú smernice 2002/19/ES, 2002/20/ES, 2002/21/ES a 2002/22/ES, ktoré sa začlenili do prílohy XI k Dohode o EHP. Zároveň s prijatím smernice EÚ prijala aj nové nariadenie (EÚ) 2018/1971, ktorým sa zriaďuje Orgán európskych regulátorov pre elektronické komunikácie (BEREC) a Agentúra na podporu orgánu BEREC (Úrad BEREC).

               V smernici sa orgánu BEREC ukladá viacero úloh s cieľom zabezpečiť jednotné vykonávanie regulačného rámca pre elektronické komunikácie. Keďže BEREC zohráva dôležitú úlohu pri uplatňovaní nariadenia aj smernice, sú nariadenie o orgáne BEREC a smernica neoddeliteľne prepojené. Toto prepojenie sa premietlo aj do dvoch návrhov rozhodnutí spoločného výboru, ktorými sa smernica a nariadenie o orgáne BEREC začlenili do Dohody o EHP, pripojených k tomuto návrhu rozhodnutia Rady. Na porozumenie celkového usporiadania v kontexte EHP je dôležité preskúmať tieto dva návrhy rozhodnutí spoločného výboru spoločne.

               Jednou z dôležitých úloh pridelených orgánu BEREC je podľa potreby vydávať stanoviská k opatreniam národných regulačných orgánov a k cezhraničným sporom (články 27, 32 a 33 smernice). Na účely Dohody o EHP sa v návrhu rozhodnutia spoločného výboru týkajúceho sa nariadenia konkrétne uvádzajú spôsoby účasti národných regulačných orgánov štátov EZVO, ktoré sú členmi EHP, v orgáne BEREC. Ustanovuje sa v ňom tiež, že pozície národných regulačných orgánov štátov EZVO, ktoré sú členmi EHP, k stanoviskám orgánu BEREC sa zaznamenávajú osobitne a že Dozorný úrad EZVO má v maximálnej miere zohľadniť všetky usmernenia, stanoviská, odporúčania, spoločné pozície a najlepšie postupy, ktoré prijal orgán BEREC. Návrh rozhodnutia spoločného výboru okrem toho obsahuje aj ďalšie potrebné úpravy v kontexte EHP.

               V návrhu rozhodnutia spoločného výboru, ktorým sa začleňuje smernica, sa zas stanovujú ďalšie úpravy smernice, ktoré sú nevyhnutné vzhľadom na Dohodu o EHP.

               Právo Únie/Dohoda o EHP (úprava v písmene a))

               V súlade s článkom 7 Dohody o EHP sú pre štáty EZVO záväzné iba akty, ktoré boli do dohody začlenené. Preto sa musí prispôsobiť odkaz na právo Únie, aby sa zohľadnilo, že v kontexte EHP je referenčným právnym rámcom Dohoda o EHP.

               Stanoviská skupiny pre politiku rádiového spektra (RSPG) (úprava v písmene b)):

               Podľa úpravy článku 28 uvedenej v písmene b) má Dozorný úrad EZVO právomoc prijímať rozhodnutia určené štátom EZVO.

               V úprave sa ďalej stanovuje, že Dozorný úrad EZVO by mal v maximálnej miere zohľadniť stanovisko skupiny RSPG. Tým sa má zabezpečiť, aby Dozorný úrad EZVO pri plnení svojej úlohy voči štátom EZVO v rámci dvojpilierovej štruktúry Dohody o EHP vychádzal z tých istých odborných podkladov ako Komisia.

               Okrem toho v prípadoch, keď sú dotknuté štáty EZVO aj členské štáty EÚ, majú Dozorný úrad EZVO a Komisia spolupracovať v záujme dosiahnutia dohody, pokiaľ ide o rozhodnutia vo veci riešenia cezhraničného škodlivého rušenia.

               Odkaz na článok 267 ZFEÚ/článok 34 Dohody o dozore a súde (úprava v písmene c)):

               Úpravami v písmene c) sa prispôsobuje právny rámec vzťahujúci sa na súdy v štátoch EZVO tým, že sa odkaz na článok 267 ZFEÚ nahrádza odkazom na článok 34 Dohody medzi štátmi EZVO o zriadení dozorného úradu a súdu.

               Určenie nadnárodných trhov (úprava v písmene d)):

               Úprava znenia navrhnutá v návrhu rozhodnutia spoločného výboru zodpovedá tej úprave, ktorá sa momentálne predpokladá v písmene d) podľa smernice 2002/21/ES (pozri bod 5cl v prílohe XI k Dohode o EHP), pokiaľ ide o spôsoby spolupráce medzi Dozorným orgánom EZVO a Komisiou.

               Prispôsobenie odkazu na „chartu“ (úprava v písmene e)):

               Charta základných práv Európskej únie je nástrojom primárneho práva EÚ, ktorý nie je záväzný pre štáty, ktoré nie sú členskými štátmi EÚ, a nie je relevantný v kontexte EHP. Preto sa úpravou smernice uvedenou v písmene g) prispôsobuje odkaz na chartu uvedený v článku 100 ods. 1 tak, aby odkazoval na „základné práva a všeobecné zásady Dohody o EHP“, a odkazy v článku 100 ods. 2 tak, aby odkazovali na „základné práva“.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody“.

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom Únie“
                  7
               .

               4.1.2.Uplatnenie na tento prípad

               Spoločný výbor EHP je orgánom zriadeným dohodou, konkrétne Dohodou o EHP. Akt, ktorý má Spoločný výbor EHP prijať, predstavuje akt s právnymi účinkami. Pripravovaný akt bude podľa medzinárodného práva záväzný v súlade s článkami 103 a 104 Dohody o EHP.

               Pripravovaným aktom sa nedopĺňa ani nemení inštitucionálny rámec dohody. Procesnoprávnym základom navrhovaného rozhodnutia je preto článok 218 ods. 9 ZFEÚ v spojení s článkom 1 ods. 3 nariadenia Rady č. 2894/94 o opatreniach na vykonávanie Dohody o Európskom hospodárskom priestore.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ v spojení s článkom 1 ods. 2 nariadenia Rady č. 2894/94 závisí predovšetkým od hmotnoprávneho základu právnych aktov EÚ, ktoré sa majú začleniť do Dohody o EHP.

               4.2.2.Uplatnenie na tento prípad

               Hlavný cieľ a obsah pripravovaných aktov sa týka aproximácie právnych predpisov, preto je hmotnoprávnym základom navrhovaného rozhodnutia článok 114 ZFEÚ.

               4.3.Záver

               Právnym základom navrhovaného rozhodnutia by mal byť článok 114 v spojení s článkom 218 ods. 9 ZFEÚ a článkom 1 ods. 3 nariadenia Rady č. 2894/94 o opatreniach na vykonávanie Dohody o Európskom hospodárskom priestore.

               5.Uverejnenie pripravovaného aktu

               Keďže aktmi Spoločného výboru EHP sa mení príloha XI (Elektronická komunikácia, audiovizuálne služby a informačná spoločnosť) a protokol 37 (obsahujúci zoznam podľa článku 101) k Dohode o EHP, je vhodné uverejniť ho po prijatí v Úradnom vestníku Európskej únie.

               2021/0133 (NLE)

               Návrh

               ROZHODNUTIE RADY

               o pozícii, ktorá sa má v mene Európskej únie prijať v Spoločnom výbore EHP k zmene prílohy XI (Elektronická komunikácia, audiovizuálne služby a informačná spoločnosť) a protokolu 37 (obsahujúceho zoznam podľa článku 101) k Dohode o EHP

               (Text s významom pre EHP)

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na článok 114 ZFEÚ v spojení s jej článkom 218 ods. 9,

               so zreteľom na nariadenie Rady (ES) č. 2894/94 z 28. novembra 1994 o opatreniach na vykonávanie Dohody o Európskom hospodárskom priestore
                  8
               , a najmä na jeho článok 1 ods. 3,

               so zreteľom na návrh Európskej komisie,

               keďže:

               (1)Dohoda o Európskom hospodárskom priestore
                  9
                (ďalej len „Dohoda o EHP“) nadobudla platnosť 1. januára 1994.

               (2)Podľa článku 98 Dohody o EHP sa na základe rozhodnutia Spoločného výboru EHP môže meniť okrem iného príloha XI (Elektronická komunikácia, audiovizuálne služby a informačná spoločnosť) a protokol 37 (obsahujúci zoznam podľa článku 101) k Dohode o EHP.

               (3)Nariadenie Európskeho parlamentu a Rady (EÚ) 2018/1971
                  10
                sa má začleniť do Dohody o EHP.

               (4)Aby Dohoda o EHP riadne fungovala, je potrebné rozšíriť protokol 37 k Dohode o EHP tak, aby zahŕňal Orgán európskych regulátorov pre elektronické komunikácie (BEREC) zriadený nariadením (EÚ) 2018/1971.

               (5)Na zaistenie jednotného vykonávania regulačného rámca pre elektronické komunikácie v rámci Dohody o EHP sa budú národné regulačné orgány štátov EZVO v plnom rozsahu podieľať na práci rady regulačných orgánov BEREC, pracovných skupín BEREC a riadiacej rady Úradu BEREC s výnimkou hlasovacieho práva. Pozície národných regulačných orgánov štátov EZVO sa budú pri vydávaní stanoviska orgánu BEREC zaznamenávať osobitne. Dozorný úrad EZVO v maximálnej miere zohľadní stanoviská prijaté orgánom BEREC.

               (6)Smernica Európskeho parlamentu a Rady (EÚ) 2018/1972
                  11
                sa má začleniť do Dohody o EHP.

               (7)Smernicou (EÚ) 2018/1972 sa s účinnosťou od 21. decembra 2020 zrušujú smernice 2002/19/ES, 2002/20/ES, 2002/21/ES a 2002/22/ES, ktoré boli začlenené do Dohody o EHP, a teda sa následne majú zrušiť v rámci Dohody o EHP s účinnosťou od 21. decembra 2020.

               (8)Príloha XI a protokol 37 k Dohode o EHP by sa preto mali zodpovedajúcim spôsobom zmeniť.

               (9)Pozícia Únie v Spoločnom výbore EHP by preto mala vychádzať z návrhu rozhodnutia Spoločného výboru EHP uvedeného v prílohe k tomuto rozhodnutiu,

               PRIJALA TOTO ROZHODNUTIE:

               Článok 1

               Pozícia, ktorá sa má v mene Únie prijať v Spoločnom výbore EHP k navrhovanej zmene prílohy XI (Elektronická komunikácia, audiovizuálne služby a informačná spoločnosť) a protokolu 37 (obsahujúceho zoznam podľa článku 101) k Dohode o EHP, je založená na návrhoch rozhodnutí Spoločného výboru EHP pripojených k tomuto rozhodnutiu.

               Článok 2

               Toto rozhodnutie nadobúda účinnosť dňom jeho prijatia.

               V Bruseli

                     Za Radu

                     predseda

                     (1)

                        Nariadenie Európskeho parlamentu a Rady (EÚ) 2018/1971 z 11. decembra 2018, ktorým sa zriaďuje Orgán európskych regulátorov pre elektronické komunikácie (BEREC) a Agentúra na podporu orgánu BEREC (Úrad BEREC), ktorým sa mení nariadenie (EÚ) 2015/2120 a ktorým sa zrušuje nariadenie (ES) č. 1211/2009, Ú. v. EÚ L 321, 17.12.2018, s. 1.

                     (2)

                        Ú. v. EÚ L 321, 17.12.2018, s. 36.

                     (3)

                        Pozri odôvodnenie 34 nariadenia (EÚ) 2018/1971.

                     (4)

                        V priebehu uplynulých dvadsiatich piatich rokov boli štáty EZVO, ktoré sú členmi EHP, v súlade s týmto ustanovením zapojené do širokej škály orgánov EÚ. Plný zoznam takýchto orgánov sa uvádza v aktualizovanom znení protokolu 37. Pozri

                     tu

                  .

                     (5)

                        Článok 2 ods. 1 nariadenia o orgáne BEREC.

                     (6)

                        Zoznam agentúr EÚ s účasťou EZVO a rozhodnutí spoločného výboru, ktorými sa ich zakladajúce nariadenia začleňujú do Dohody o EHP, sa nachádza na adrese

                     http://www.efta.int/eea/eu-agencies

                  .

                     (7)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

                     (8)

                        Ú. v. ES L 305, 30.11.1994, s. 6.

                     (9)

                        Ú. v. ES L 1, 3.1.1994, s. 3.

                     (10)

                        Nariadenie Európskeho parlamentu a Rady (EÚ) 2018/1971 z 11. decembra 2018, ktorým sa zriaďuje Orgán európskych regulátorov pre elektronické komunikácie (BEREC) a Agentúra na podporu orgánu BEREC (Úrad BEREC), ktorým sa mení nariadenie (EÚ) 2015/2120 a ktorým sa zrušuje nariadenie (ES) č. 1211/2009, Ú. v. EÚ L 321, 17.12.2018, s. 1.

                     (11)

                        Smernica Európskeho parlamentu a Rady (EÚ) 2018/1972 z 11. decembra 2018, ktorou sa stanovuje európsky kódex elektronických komunikácií (prepracované znenie), v znení korigend uverejnených v Ú. v. EÚ L 334, 27.12.2019, s. 164, Ú. v. EÚ L 321, 17.12.2018, s. 36.

    ---documentbreak---

               EURÓPSKA KOMISIA
            V Bruseli7. 6. 2021
            COM(2021) 274 final
            PRÍLOHA
            k
            návrhu na rozhodnutie Rady
            o pozícii, ktorá sa má v mene Európskej únie prijať v Spoločnom výbore EHP k zmene prílohy XI (Elektronická komunikácia, audiovizuálne služby a informačná spoločnosť) a protokolu 37 (obsahujúceho zoznam podľa článku 101) k Dohode o EHP

               PRÍLOHA 1

               ROZHODNUTIE SPOLOČNÉHO VÝBORU EHP

               č. […]

               z […],

               ktorým sa mení príloha XI (Elektronická komunikácia, audiovizuálne služby a informačná spoločnosť) a protokol 37 (obsahujúci zoznam podľa článku 101) k Dohode o EHP

               SPOLOČNÝ VÝBOR EHP,

               so zreteľom na Dohodu o Európskom hospodárskom priestore (ďalej len „Dohoda o EHP“), a najmä na jej článok 98,

               keďže:

               (1)Nariadenie Európskeho parlamentu a Rady (EÚ) 2018/1971 z 11. decembra 2018, ktorým sa zriaďuje Orgán európskych regulátorov pre elektronické komunikácie (BEREC) a Agentúra na podporu orgánu BEREC (Úrad BEREC), ktorým sa mení nariadenie (EÚ) 2015/2120 a ktorým sa zrušuje nariadenie (ES) č. 1211/2009
                  1
               , sa má začleniť do Dohody o EHP.

               (2)Aby Dohoda o EHP riadne fungovala, je potrebné rozšíriť protokol 37 k Dohode o EHP tak, aby zahŕňal aj Orgán európskych regulátorov pre elektronické komunikácie (BEREC) zriadený nariadením (EÚ) 2018/1971.

               (3)Na zaistenie jednotného vykonávania regulačného rámca pre elektronické komunikácie v rámci Dohody o EHP sa budú národné regulačné orgány štátov EZVO v plnom rozsahu podieľať na práci rady regulačných orgánov BEREC, pracovných skupín BEREC a riadiacej rady Úradu BEREC s výnimkou hlasovacieho práva. Pozície národných regulačných orgánov štátov EZVO sa budú pri vydávaní stanoviska orgánu BEREC zaznamenávať osobitne. Dozorný úrad EZVO v maximálnej miere zohľadní stanoviská prijaté orgánom BEREC.

               (4)Príloha XI a protokol 37 k Dohode o EHP by sa preto mali zodpovedajúcim spôsobom zmeniť,

               PRIJAL TOTO ROZHODNUTIE:

               Článok 1

               Príloha XI k Dohode o EHP sa mení takto:

               1.
                     Za bod 5czp [vykonávacie rozhodnutie Komisie (EÚ) 2019/784] sa vkladá tento text:

               „5czq. 32018 R 1971: Nariadenie Európskeho parlamentu a Rady (EÚ) 2018/1971 z 11. decembra 2018, ktorým sa zriaďuje Orgán európskych regulátorov pre elektronické komunikácie (BEREC) a Agentúra na podporu orgánu BEREC (Úrad BEREC), ktorým sa mení nariadenie (EÚ) 2015/2120, a ktorým sa zrušuje nariadenie (ES) č. 1211/2009 (Ú. v. EÚ L 321, 17.12.2018, s. 1).

               Spôsoby zapojenia štátov EZVO v súlade s článkom 101 tejto dohody:

               Národné regulačné orgány štátov EZVO s primárnou zodpovednosťou za dohľad nad každodenným fungovaním trhov s elektronickými komunikačnými sieťami a službami sa v plnej miere zúčastňujú na práci rady regulačných orgánov BEREC, pracovných skupín BEREC a riadiacej rady Úradu BEREC.

               Sú zastúpené na primeranej úrovni v súlade s ustanoveniami nariadenia o orgáne BEREC.

               Regulačné národné orgány štátov EZVO majú na tento účel rovnaké práva a povinnosti ako regulačné národné orgány členských štátov EÚ s výnimkou hlasovacieho práva. Členovia zo štátov EZVO nie sú oprávnení vykonávať predsedníctvo v rade regulačných orgánov ani v riadiacej rade.

               Orgán BEREC a Úrad BEREC podľa potreby pomáhajú Dozornému úradu EZVO a prípadne národným regulačným orgánom štátov EZVO pri plnení ich príslušných úloh.

               Ustanovenia nariadenia na účely tejto dohody znejú v súlade s týmito úpravami:

               a)V článku 4:

               i)v odseku 1 písm. a) sa pred slová „a Komisii“, resp. „a Komisiou“ vkladajú slová „Dozornému úradu EZVO“, resp. „Dozorným úradom EZVO“;

               ii)v odseku 1 písm. e) sa pred slová „alebo Komisie“ vkladajú slová „Dozorného úradu EZVO“;

               iii)vkladá sa tento odsek:

               „1a. Pozície národných regulačných orgánov štátov EZVO sa pri vydávaní stanovísk orgánu BEREC zaznamenávajú osobitne v súlade s odsekom 1 písm. c) bodmi i) a ii).“;

               iv)v odseku 4, pokiaľ ide o štáty EZVO, sa slová „príslušným právom Únie“ nahrádzajú slovami „Dohodou o EZVO“;

               v)v odseku 4 sa za slová „a Komisia“ vkladajú slová „alebo prípadne Dozorný úrad EZVO“.

               b)V článku 7 ods. 4 sa za slovo ‚Komisia‘ vkladajú slová „a Dozorný úrad EZVO“.

               c)V článku 13 ods. 3

               i)sa za slová „orgánu BEREC“ vkladajú slová „a Dozorného úradu EZVO“;

               ii)sa za slová „z Komisie“ vkladajú slová „a Dozorného úradu EZVO“.

               d)V článku 15:

               i)v odseku 1 sa na koniec prvého pododseku dopĺňa táto veta: „Zástupca Dozorného úradu EZVO sa zúčastňuje na činnosti riadiacej rady bez hlasovacieho práva.“;

               ii)v odseku 2 sa za slovo „Komisie“ vkladajú slová „a Dozorného úradu EZVO“.

               e)V článku 25 sa dopĺňa tento odsek:

               „5.
                     Štáty EZVO sa zúčastňujú na príspevku Únie uvedenom v odseku 3 písm. a). Na tento účel sa primerane uplatňujú postupy stanovené v článku 82 ods. 1 písm. a) Dohody o EHP a v protokole 32 k Dohode o EHP.“

               f)V článku 30 sa dopĺňajú tieto pododseky:

               „Odchylne od článku 12 ods. 2 písm. a) a článku 82 ods. 3 písm. a) Podmienok zamestnávania ostatných zamestnancov Európskej únie môže oddelenie agentúry pre prijímanie zamestnancov zamestnať na základe zmluvy štátnych príslušníkov štátov EZVO požívajúcich všetky občianske práva.

               Odchylne od článku 12 ods. 2 písm. e), článku 82 ods. 3 písm. e) a článku 85 ods. 3 Podmienok zamestnávania ostatných zamestnancov Európskej únie úrad, pokiaľ ide o jeho zamestnancov, považuje jazyky uvedené v článku 129 ods. 1 Dohody o EHP, za jazyky Únie uvedené v článku 55 ods. 1 Zmluvy o Európskej únii.“

               g)V článku 34 sa dopĺňa tento text:

               „Štáty EZVO udelia Úradu BEREC výsady a imunity zodpovedajúce tým, ktoré sú obsiahnuté v Protokole o výsadách a imunitách Európskej únie.“

               h)V článku 36 sa dopĺňa tento odsek:

               „4.
                     Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie sa na účely uplatňovania tohto nariadenia vzťahuje aj na národné regulačné orgány štátov EZVO v súvislosti s dokumentmi vypracovanými orgánom BEREC alebo Úradom BEREC.“

               i)V článku 40 ods. 2

               i)sa za slovo „Komisie“, resp. „Komisia“ vkladajú slová „, Dozorného úradu EZVO“, resp. „, Dozorný úrad EZVO“;

               ii)pokiaľ ide o štáty EZVO, sa slová „právom Únie a vnútroštátnym právom“ nahrádzajú slovami „Dohodou o EHP a vnútroštátnym právom“.

               j)V článku 41 ods. 1 písm. a) a b) sa za slovo „Komisii“, resp. „Komisie“ vkladajú slová „, Dozornému úradu EZVO“, resp. „, Dozorného úradu EZVO“.“

               2.
                     V bode 5ob [nariadenie Európskeho parlamentu a Rady (EÚ) 2015/2120] sa dopĺňa tento text:

               „zmenené týmto právnym predpisom:

               –32018 R 1971: nariadenie Európskeho parlamentu a Rady (EÚ) 2018/1971 z 11. decembra 2018 (Ú. v. EÚ L 321, 17. 12. 2018, s. 1).“

               Článok 2

               V protokole 37 k Dohode o EHP sa dopĺňa tento bod:

               „41.Orgán európskych regulátorov pre elektronické komunikácie (BEREC) [nariadenie Európskeho parlamentu a Rady (EÚ) 2018/1971].“

               Článok 3

               Znenie nariadenia (EÚ) 2018/1971 v islandskom a nórskom jazyku, ktoré sa uverejní v dodatku EHP k Úradnému vestníku Európskej únie, je autentické.

               Článok 4

               Toto rozhodnutie nadobúda účinnosť […] pod podmienkou, že boli vykonané všetky oznámenia podľa článku 103 ods. 1 Dohody o EHP
                  2*.

               Článok 5

               Toto rozhodnutie sa uverejní v oddiele EHP Úradného vestníka Európskej únie a v dodatku EHP k Úradnému vestníku Európskej únie.

               V Bruseli […]

                  Za Spoločný výbor EHP

                  predseda

                  […]

                  tajomníci

                  Spoločného výboru EHP

                  […]

                     (1)

                        Ú. v. EÚ L 321, 17.12.2018, s. 1.

                     (2)
                  *
                        [Neboli uvedené žiadne ústavné požiadavky.] [Boli uvedené ústavné požiadavky.]

    ---documentbreak--- NA ---documentbreak---

               EURÓPSKA KOMISIA
            V Bruseli7. 6. 2021
            COM(2021) 274 final
            PRÍLOHA
            k
            návrhu rozhodnutia Rady
            o pozícii, ktorá sa má v mene Európskej únie prijať v Spoločnom výbore EHP k zmene prílohy XI (Elektronická komunikácia, audiovizuálne služby a informačná spoločnosť) a protokolu 37 (obsahujúceho zoznam podľa článku 101) k Dohode o EHP

               PRÍLOHA 2

               ROZHODNUTIE SPOLOČNÉHO VÝBORU EHP

               č. […]

               z […],

               ktorým sa mení príloha XI (Elektronická komunikácia, audiovizuálne služby a informačná spoločnosť) k Dohode o EHP

               SPOLOČNÝ VÝBOR EHP,

               so zreteľom na Dohodu o Európskom hospodárskom priestore (ďalej len „Dohoda o EHP“), a najmä na jej článok 98,

               keďže:

               (1)Smernica Európskeho parlamentu a Rady (EÚ) 2018/1972 z 11. decembra 2018, ktorou sa stanovuje európsky kódex elektronických komunikácií (prepracované znenie)
                  1
               , v znení korigend Ú. v. EÚ L 334, 27. 12. 2019, s. 164 a Ú. v. EÚ L 419, 11. 12. 2020, s. 36, sa má začleniť do Dohody o EHP.

               (2)Smernicou (EÚ) 2018/1972 sa s účinnosťou od 21. decembra 2020 zrušujú smernice Európskeho parlamentu a Rady 2002/19/ES
                  2
               , 2002/20/ES
                  3
               , 2002/21/ES
                  4
                a 2002/22/ES
                  5
               , ktoré boli začlenené do Dohody o EHP, a teda sa následne majú zrušiť aj v rámci Dohody o EHP s účinnosťou od 21. decembra 2020.

               (3)Príloha XI k Dohode o EHP by sa preto mala zodpovedajúcim spôsobom zmeniť,

               PRIJAL TOTO ROZHODNUTIE:

               Článok 1

               Príloha XI k Dohode o EHP sa mení takto:

               1.
                     Za bod 5czq [nariadenie Európskeho parlamentu a Rady (EÚ) 2018/1971] sa vkladá:

               „5czr.32018 L 1972: Smernica Európskeho parlamentu a Rady (EÚ) 2018/1972 z 11. decembra 2018, ktorou sa stanovuje európsky kódex elektronických komunikácií (prepracované znenie) (Ú. v. EÚ L 321, 17.12.2018, s. 36), v znení korigend uverejnených v Ú. v. EÚ L 334, 27. 12. 2019, s. 164 a Ú. v. EÚ L 419, 11. 12. 2020, s. 36.

               Ustanovenia smernice na účely tejto dohody znejú v súlade s týmito úpravami:

               a)
                     Odkazy na právo Únie vrátane odkazov na ZFEÚ a jej ustanovenia sa chápu ako odkazy na Dohodu o EHP.

               b)
                     V článku 28 sa v odseku 4 dopĺňa tento pododsek:

               „Dozorný úrad EZVO môže po konzultácii s národnými regulačnými orgánmi a v maximálnej miere zohľadňujúc stanovisko skupiny RSPG prijať rozhodnutia určené dotknutým štátom EZVO.

               Ak majú Dozorný úrad EZVO alebo Komisia v úmysle prijať rozhodnutie v súvislosti s problémom alebo sporom, ktorý sa dotýka štátu EZVO aj členského štátu EÚ, spolupracujú v záujme dosiahnutia dohody, pokiaľ ide o rozhodnutia vo veci riešenia cezhraničného škodlivého rušenia. Dozorný úrad EZVO a Komisia preto v maximálnej miere zohľadnia stanovisko RSPG. Primerane sa uplatňuje článok 109 Dohody o EHP.“

               c)
                     V článku 31 ods. 2 sa v súvislosti so štátmi EZVO slová „článku 267 ZFEÚ“ nahrádzajú slovami „článku 34 Dohody medzi štátmi EZVO o zriadení dozorného úradu a súdu“.

               d)
                     V článku 65 ods. 1 sa dopĺňa tento pododsek:

               „Po konzultácii s národnými regulačnými orgánmi môže Dozorný úrad EZVO prijať rozhodnutia identifikujúce nadnárodné trhy medzi dvoma alebo viacerými štátmi EZVO.

               Ak majú Dozorný úrad EZVO alebo Komisia v úmysle identifikovať nadnárodný trh, ktorý sa dotýka štátu EZVO aj členského štátu EÚ, spolupracujú v záujme dosiahnutia dohody o rovnakých rozhodnutiach, ktorými sa identifikuje tento nadnárodný trh. Primerane sa uplatňuje článok 109 Dohody o EHP.“

               e)Pokiaľ ide o štáty EZVO,

               i)v článku 100 ods. 1 sa slová „Chartu základných práv Európskej únie (ďalej len charta) a všeobecné zásady práva Únie“ nahrádzajú slovami „základné práva a všeobecné zásady Dohody o EHP“;

               ii)v článku 100 ods. 2 sa slová „práv a slobôd uznaných v charte“ nahrádzajú slovami „základných práv“, slová „s článkom 52 ods. 1 charty“ slovami „so základnými právami“ a slová „s chartou“ slovami „so základnými právami“.“

               2.
                     S účinnosťou od 21. decembra 2020 sa v bode 5cla (rozhodnutie Európskeho parlamentu a Rady č. 243/2012/EÚ) dopĺňajú slová:

               „, zmenené týmto právnym predpisom:

               –32018 L 1972: Smernica Európskeho parlamentu a Rady (EÚ) 2018/1972 z 11. decembra 2018 (Ú. v. EÚ L 321, 17.12.2017, s. 36).“

               3.
                     Znenia bodov 5cj, 5ck, 5cl a 5cm sa vypúšťajú s účinnosťou od 21. decembra 2020.

               Článok 2

               Znenie smernice (EÚ) 2018/1972 v znení korigenda uverejneného v Ú. v. EÚ L 334, 27. 12. 2019, s. 164 a v Ú. v. EÚ L 419, 11. 12. 2020, s. 36 v islandskom a nórskom jazyku, ktoré sa uverejní v dodatku EHP k Úradnému vestníku Európskej únie, je autentické.

               Článok 3

               Toto rozhodnutie nadobúda účinnosť […] pod podmienkou, že boli vykonané všetky oznámenia podľa článku 103 ods. 1 Dohody o EHP
                  6*.

               Článok 4

               Toto rozhodnutie sa uverejní v oddiele EHP v Úradnom vestníku Európskej únie a v dodatku EHP k Úradnému vestníku Európskej únie.

               V Bruseli […]

                  Za Spoločný výbor EHP

                  predseda

                  […]

                  tajomníci

                  Spoločného výboru EHP

                  […]

                     (1)

                        Ú. v. EÚ L 321, 17.12.2018, s. 36.

                     (2)

                        Ú. v. ES L 108, 24.4.2002, s. 7.

                     (3)

                        Ú. v. ES L 108, 24.4.2002, s. 21.

                     (4)

                        Ú. v. ES L 108, 24.4.2002, s. 33.

                     (5)

                        Ú. v. ES L 108, 24.4.2002, s. 51.

                     (6)
                  *
                        [Neboli uvedené žiadne ústavné požiadavky.] [Boli uvedené ústavné požiadavky.]


               EURÓPSKA KOMISIA
            V Bruseli26. 7. 2021
            COM(2021) 418 final
            2021/0235(NLE)
            Návrh
            ROZHODNUTIE RADY
            o pozícii, ktorá sa má zaujať v mene Európskej únie písomným postupom účastníkov Dohody o štátom podporovaných vývozných úveroch, pokiaľ ide o prehodnotenie Sektorového dohovoru o vývozných úveroch na projekty výroby elektriny spaľovaním uhlia uvedeného v prílohe VI

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia, ktorým sa stanovuje pozícia, ktorú má Komisia zaujať v mene Európskej únie v súvislosti s preskúmaním Sektorového dohovoru o vývozných úveroch na projekty výroby elektriny spaľovaním uhlia (ďalej len „CFSU“ z angl. Coal-Fired Sector Understanding), ktorý je uvedený v prílohe VI k Dohode o štátom podporovaných vývozných úveroch (ďalej len „dohoda“).

               V nadväznosti na predloženie návrhu Európskej únie 21. apríla 2021 (ďalej len „návrh“) prebiehajú na úrovni účastníkov dohody diskusie o aktualizácii CFSU. V návrhu sa účastníci vyzývajú k tomu, aby dohodu zosúladili so svojimi spoločnými cieľmi v oblasti klímy, keďže všetci účastníci podpísali Parížsku dohodu, a to zmenou pravidiel CFSU s cieľom ukončiť akúkoľvek možnosť podpory vo forme štátom podporovaných vývozných úverov a viazanej pomoci podľa pravidiel dohody na vývoz uhoľných elektrární a súvisiacich projektov.

               Keďže otázky súvisiace s klímou, konkrétnejšie otázka upúšťania od uhlia na výrobu elektrickej energie, sú stredobodom pozornosti, účastníci môžu dospieť k dohode o tejto otázke ešte pred konferenciou COP 26 v novembri 2021. Predseda konferencie COP 26 predovšetkým naliehavo vyzýva krajiny, aby sa zriekli výroby energie z uhlia, pričom 21. mája 2021 sa krajiny G7 zaviazali, že ukončia novú priamu vládnu podporu pre neekologizovanú medzinárodnú výrobu elektriny v uhoľných tepelných elektrárňach do konca roka 2021, a to aj prostredníctvom štátnej rozvojovej pomoci, financovania vývozu, investícií, finančnej podpory a podpory obchodu. Na to, aby mohla Európska únia aj naďalej preukazovať svoje silné ambície, je nevyhnutné, aby bola pripravená zaujať pozíciu k prípadnej dohode o tejto otázke v dostatočnom predstihu pred konferenciou COP 26, ktorá sa má konať od 1. do 12. novembra 2021.

               2.Kontext návrhu

               2.1.Dohoda o štátom podporovaných vývozných úveroch

               Dohoda je džentlmenskou dohodou medzi EÚ, Spojenými štátmi americkými, Kanadou, Japonskom, Kóreou, Nórskom, Švajčiarskom, Austráliou, Novým Zélandom, Tureckom a Spojeným kráľovstvom, ktorá poskytuje rámec pre riadne využívanie štátom podporovaných vývozných úverov. V praxi to znamená stanovenie rovnakých podmienok (pri ktorých sa hospodárska súťaž odvíja od ceny a kvality vyvážaného tovaru a služieb, a nie od poskytnutých finančných podmienok) a snahu o odstránenie subvencií a narušení obchodu súvisiacich so štátom podporovanými vývoznými úvermi. Dohoda nadobudla platnosť v apríli 1978, je uzatvorená na neurčitý čas, a hoci jej sekretariát OECD poskytuje administratívnu podporu, nie je aktom OECD
                  1
               .

               Dohoda sa pravidelne aktualizuje, aby sa zohľadnil vývoj na finančnom trhu a vývoj politiky, ktoré majú vplyv na poskytovanie štátom podporovaných vývozných úverov. Dohoda bola transponovaná, a teda sa stala v EÚ právne záväznou na základe nariadenia Európskeho parlamentu a Rady (EÚ) č. 1233/2011
                  2

                  3
               . Revízie podmienok dohody sú začlenené do práva EÚ prostredníctvom delegovaných aktov podľa článku 2 tohto nariadenia.

               2.2.Účastníci dohody o štátom podporovaných vývozných úveroch

               Európska komisia zastupuje Úniu na zasadnutiach účastníkov dohody, ako aj pri rozhodovaní účastníkov dohody písomnými postupmi. Rozhodnutia o všetkých zmenách dohody sa prijímajú konsenzom. Pozíciu Únie prijíma Rada a členské štáty o nej rokujú v rámci pracovnej skupiny Rady pre vývozné úvery
                  4
               .

               2.3.Pripravovaný akt účastníkov CSFU

               Účastníci sa najprv dohodli na CSFU v roku 2016, aby vývozcov a kupujúcich povzbudili k tomu, aby sa zriekli nízkoúčinných uhoľných elektrární. Okrem horizontálnych podmienok dohody CFSU obsahuje aj špecifické pravidlá pre tento sektor. Umožňuje, aby sa financovali len veľké elektrárne (nad 500 MW) s „ultrasuperkritickou technológiou“ alebo s nízkou intenzitou emisií (menej ako 750 g CO2/kWh vyrobenej elektriny), pričom financovanie menších elektrární, ktoré nespĺňajú normy vysokej účinnosti, obmedzuje na krajiny, ktoré sú oprávnené na zdroje od Medzinárodného združenia pre rozvoj.

               CFSU obsahuje doložku o preskúmaní, aby sa ďalej posilnili podmienky dohovoru. V článku 6 písm. a) sa stanovuje, že „[t]ento sektorový dohovor sa prehodnotí najneskôr do 30. júna 2020, aby sa ďalej posilnili podmienky v rámci druhej fázy, ktorá sa začne najneskôr 1. januára 2021, s cieľom prispieť k spoločnému cieľu riešiť zmenu klímy a pokračovať v postupnom znižovaní štátnej podpory pre uhoľné elektrárne, a to aj s ohľadom na znižovanie využívania menej účinných uhoľných elektrární“. Konkrétne v článku 6 písm. b) sa stanovuje, že „[p]ri prehodnotení sa zohľadnia: 1. najnovšie správy o klimatológii a vplyvoch na globálne rozhodnutia v oblasti investícií do infraštruktúry, ktoré treba prijať na ceste k obmedzeniu globálneho otepľovania na úroveň, ktorá je vyššia o menej ako 2 stupne Celzia, než bola predindustriálna úroveň“.

               Od prijatia CFSU v roku 2016 sa významnou analýzou zdôraznilo rýchle tempo a rozsah postupného obmedzovania výroby elektriny v uhoľných tepelných elektrárňach, ktoré je nevyhnutné na to, aby sa otepľovanie udržalo pod 2 °C: prakticky zo všetkých scenárov vyplýva, že do roku 2040 treba zatvoriť takmer všetky uhoľné elektrárne. Podľa pravidiel CFSU prijatých v roku 2016 je však priama a nepriama podpora na uhoľné elektrárne stále možná. Vynára sa tu preto otázka konzistentnosti. Pracovná skupina Rady pre vývozné úvery pracuje od roku 2020 na návrhu na preskúmanie CFSU s cieľom vyriešiť túto otázku.

               3.Pozícia, ktorá sa má zaujať v mene Únie

               Európska komisia predložila 21. apríla 2021 v mene Únie účastníkom dohody návrh na preskúmanie CFSU, ktorý bol najskôr prerokovaný a prijatý pracovnou skupinou Rady pre vývozné úvery. V návrhu sa počíta s postupným upustením od financovania vývozu v sektore uhoľných elektrární na celom svete. Konkrétne sa v ňom vyzýva k okamžitému ukončeniu štátom podporovaných vývozných úverov a viazanej pomoci v prípade:

               –vývozu nových neekologizovaných uhoľných elektrární a ich častí,

               –dodávok zariadení existujúcim neekologizovaným uhoľným elektrárňam, pokiaľ účelom dodaných zariadení nie je znižovanie znečistenia a tieto zariadenia nevedú k predĺženiu životnosti elektrárne ani k zvýšeniu kapacity, a

               –vývozu tovaru a služieb súvisiacich s vývojom, budovaním alebo rozširovaním ťažby energetického uhlia a s akýmkoľvek druhom dopravy, ktorý sa používa predovšetkým na prepravu energetického uhlia.

               Cieľom tohto návrhu je preklenúť medzeru medzi záväzkom účastníkov splniť dlhodobé ciele Parížskej dohody a ustanoveniami CFSU, podľa ktorých je stále možné podporovať vývoz uhoľných elektrární a globálny hodnotový reťazec v oblasti výroby elektriny v uhoľných tepelných elektrárňach. Návrh je v úplnom súlade s politickými prioritami Európskej únie. Konkrétne Rada Európskej únie vo svojich záveroch o diplomacii v oblasti klímy a energetiky 25. januára 2021 vyzvala k tomu, aby sa na základe jasného harmonogramu na celosvetovej úrovni postupne upustilo od dotácií na fosílne palivá škodiace životnému prostrediu, a tiež vyzýva k rozhodnej a spravodlivej transformácii na klimatickú neutralitu vrátane ukončenia neekologizovaného využívania uhlia na výrobu energie na celom svete, čo by ako prvý krok zahŕňalo okamžité ukončenie akéhokoľvek financovania novej uhoľnej infraštruktúry v tretích krajinách.

               Keďže má zásadný význam to, aby spoločenstvo poskytovateľov vývozných úverov v rámci OECD adekvátne premietlo ciele politiky v oblasti klímy do pravidiel dohody a do praktických opatrení, Európska únia bude na nadchádzajúcich zasadnutiach presadzovať dohodu o tomto postupnom ukončovaní. Rovnaké smerovanie sa určite bude snažiť presadiť viacero ďalších účastníkov (hlavne Spojené kráľovstvo, Kanada a Spojené štáty), pričom iní účastníci (Kórea a Japonsko) tento rok oznámili, že prestanú podporovať výrobu energie v neekologizovaných uhoľných tepelných elektrárňach. Ak budú rokovania úspešné, účastníci by sa mohli vyzvať k tomu, aby na jednom z ich budúcich zasadnutí, pravdepodobne na mimoriadnom zasadnutí účastníkov pred konferenciou COP26 v septembri alebo októbri 2021, prijali zmeny CFSU a prípadne niektorých článkov dohody, aby sa v nich odzrkadlilo preskúmanie CFSU. V tomto prípade by Európska únia mala byť schopná včas zaujať stanovisko k preskúmaniu CFSU.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“
                  5
               .

               4.1.2.Uplatnenie na tento prípad

               Pripravovaný akt môže rozhodujúcim spôsobom ovplyvniť obsah právnych predpisov Únie, konkrétne nariadenie Európskeho parlamentu a Rady (EÚ) č. 1233/2011 zo 16. novembra 2011 o uplatňovaní určitých usmernení v oblasti štátom podporovaných vývozných úverov a o zrušení rozhodnutí Rady 2001/76/ES a 2001/77/ES. Dôvodom je, že v článku 2 tohto nariadenia sa uvádza, že „Komisia prijme delegované akty v súlade s článkom 3 s cieľom zmeniť a doplniť prílohu II ako dôsledok zmien a doplnení usmernení, na ktorých sa dohodli účastníci dohody“. Zahŕňa to zmeny príloh k dohode.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ a obsah pripravovaného aktu sa týkajú vývozných úverov, ktoré patria do rozsahu pôsobnosti spoločnej obchodnej politiky. Hmotnoprávnym základom navrhovaného rozhodnutia je preto článok 207 ZFEÚ.

               4.3.Záver

               Právnym základom navrhovaného rozhodnutia by mal byť článok 207 ods. 4 prvý pododsek ZFEÚ v spojení s článkom 218 ods. 9 ZFEÚ.

               2021/0235 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie písomným postupom účastníkov Dohody o štátom podporovaných vývozných úveroch, pokiaľ ide o prehodnotenie Sektorového dohovoru o vývozných úveroch na projekty výroby elektriny spaľovaním uhlia uvedeného v prílohe VI

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s článkom 218 ods. 9,

               so zreteľom na návrh Európskej komisie,

               keďže:

               (1)Usmernenia uvedené v Dohode o štátom podporovaných vývozných úveroch (ďalej len „dohoda“) vrátane Sektorového dohovoru o vývozných úveroch na projekty výroby elektriny spaľovaním uhlia (ďalej len „CFSU“) uvedeného v prílohe VI k dohode boli transponované, a teda sa stali v Únii právne záväznými na základe nariadenia Európskeho parlamentu a Rady (EÚ) č. 1233/2011
                  6
               .

               (2)V súlade s článkom 6 CFSU by účastníci dohody (ďalej len „účastníci“) mali preskúmať sektorový dohovor v záujme ďalšieho posilnenia podmienok s cieľom prispieť k spoločnému cieľu riešiť zmenu klímy a pokračovať v postupnom znižovaní štátnej podpory pre uhoľné elektrárne.

               (3)Pripravované rozhodnutie preskúmať CFSU by malo byť v súlade s medzinárodnými záväzkami Európskej únie podľa Parížskej dohody a politikou Únie v oblasti klímy.

               (4)Rada Európskej únie vo svojich záveroch o diplomacii v oblasti klímy a energetiky 25. januára 2021 vyzvala k tomu, aby sa na základe jasného harmonogramu na celosvetovej úrovni postupne upustilo od dotácií na fosílne palivá škodiace životnému prostrediu, a tiež vyzýva k rozhodnej a spravodlivej transformácii na klimatickú neutralitu vrátane ukončenia neekologizovaného využívania uhlia na výrobu energie na celom svete, čo by ako prvý krok zahŕňalo okamžité ukončenie akéhokoľvek financovania novej uhoľnej infraštruktúry v tretích krajinách.

               (5)Je vhodné stanoviť pozíciu, ktorá sa má zaujať v mene Únie v súvislosti s preskúmaním Sektorového dohovoru o vývozných úveroch na projekty výroby elektriny spaľovaním uhlia, keďže pripravované rozhodnutie účastníkov dohody bude pre Úniu záväzným a môže rozhodujúcim spôsobom ovplyvniť obsah práva Únie, a to na základe článku 2 nariadenia (EÚ) č. 1233/2011,

               PRIJALA TOTO ROZHODNUTIE:

               Článok 1

               V prílohe sa stanovuje pozícia, ktorá sa má zaujať v mene Únie v súvislosti so Sektorovým dohovorom o vývozných úveroch na projekty výroby elektriny spaľovaním uhlia uvedeným v prílohe VI k Dohode o štátom podporovaných vývozných úveroch.

               Článok 2

               Zmeny prílohy VI k Dohode o štátom podporovaných vývozných úveroch, ktoré sú v súlade s orientáciou prílohy, môžu schváliť zástupcovia Únie bez ďalšieho rozhodnutia Rady.

               Článok 3

               Ak sa na zasadnutí účastníkov alebo pred ním urobia nové návrhy týkajúce sa predmetu v prílohe, ku ktorým ešte nie je pozícia Únie, pozícia Únie sa musí stanoviť prostredníctvom koordinácie Únie pred tým, ako sa účastníci vyzvú k prijatiu zmien dohody. V takých prípadoch je pozícia Únie v súlade s existujúcimi politikami a právnymi predpismi.

               Článok 4

               Toto rozhodnutie je určené Komisii.

               V Bruseli

                     Za Radu

                     predseda/predsedníčka

                     (1)

                        V zmysle vymedzenia v článku 5 Dohovoru OECD.

                     (2)

                        Nariadenie Európskeho parlamentu a Rady (EÚ) č. 1233/2011 zo 16. novembra 2011 o uplatňovaní určitých usmernení v oblasti štátom podporovaných vývozných úverov a o zrušení rozhodnutí Rady 2001/76/ES a 2001/77/ES (Ú. v. EÚ L 326, 8.12.2011, s. 45).

                     (3)

                        V minulosti boli predchádzajúce znenia dohody OECD transponované do právnych predpisov EÚ prostredníctvom rozhodnutí Rady.

                     (4)

                        Rozhodnutie Rady, ktorým sa zriaďuje Skupina pre koordináciu politiky v oblasti poistenia úverov, úverových záruk a finančných úverov (Ú. v. ES 66, 27.10.1960, s. 1339).

                     (5)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

                     (6)

                        Nariadenie Európskeho parlamentu a Rady (EÚ) č. 1233/2011 zo 16. novembra 2011 o uplatňovaní určitých usmernení v oblasti štátom podporovaných vývozných úverov a o zrušení rozhodnutí Rady 2001/76/ES a 2001/77/ES (Ú. v. EÚ L 326, 8.12.2011, s. 45) [ďalej len „nariadenie (EÚ) č. 1233/2011“].

    ---documentbreak---

               EURÓPSKA KOMISIA
            V Bruseli26. 7. 2021
            COM(2021) 418 final
            PRÍLOHA
            k
            návrhu rozhodnutia Rady
            o pozícii, ktorá sa má zaujať v mene Európskej únie písomným postupom účastníkov Dohody o štátom podporovaných vývozných úveroch, pokiaľ ide o prehodnotenie Sektorového dohovoru o vývozných úveroch na projekty výroby elektriny spaľovaním uhlia uvedeného v prílohe VI

               PRÍLOHA

               NÁVRH

               Pozíciou Európskej únie je podporovať:

               1.Okamžité ukončenie poskytovania štátom podporovaných vývozných úverov a viazanej pomoci v prípade:

               a)vývozu nových projektov na výrobu elektriny spaľovaním uhlia alebo ich častí.

               Projekty na výrobu elektriny spaľovaním uhlia sú úplné elektrárne alebo ich časti spaľujúce uhlie; zahŕňajú všetky komponenty, zariadenie, materiál a služby (vrátane odbornej prípravy zamestnancov), ktoré sú priamo potrebné na vybudovanie takýchto elektrární a na ich uvedenie do prevádzky.

               b)dodávok zariadení existujúcim elektrárňam, pokiaľ nie sú splnené všetky tieto podmienky:

               i)účelom dodaných zariadení je znižovanie znečistenia;

               ii)dodané zariadenia nevedú k predĺženiu životnosti elektrárne ani k zvýšeniu jej kapacity.

               2.Okamžité ukončenie poskytovania štátom podporovaných vývozných úverov a viazanej pomoci na vývoz tovaru a služieb súvisiacich:

               a)s vývojom, budovaním alebo rozširovaním ťažby energetického uhlia. Zahŕňa to prieskum, ťažbu a výrobu energetického uhlia a súvisiacu infraštruktúru.

               b)s akýmkoľvek druhom dopravy (vrátane dopravných prostriedkov a súvisiacej infraštruktúry), ktorý sa používa predovšetkým na prepravu energetického uhlia.

               Písmená a) a b) odseku 1 sa neuplatňujú na projekty výroby elektriny spaľovaním uhlia, ktoré patria do rozsahu pôsobnosti a spĺňajú podmienky dodatku II k Sektorovému dohovoru o vývozných úveroch na projekty v oblasti obnoviteľných zdrojov energie, zmierňovania zmeny klímy a adaptácie na ňu a vodného hospodárstva (príloha IV). Finančnými podmienkami uplatniteľnými na takéto projekty sú podmienky stanovené v prílohe IV.

               Písmená a) a b) odseku 2 sa uplatňujú na všetok vývoz tovaru a služieb, na ktoré sa vzťahuje dohoda, a to aj vtedy, keď sa na ne vzťahujú sektorové dohovory.

               Vykonanie tohto návrhu môže viesť k zmenám Sektorového dohovoru o vývozných úveroch na projekty výroby elektriny spaľovaním uhlia uvedeného v prílohe VI, a prípadne aj ustanovení Dohody o štátom podporovaných vývozných úveroch, najmä jej článku 6.